Chystaný Apple iPad Pro by mohol byť predstavený v októbri tohto roka.
Podľa najnovšej správy TechNews.tw z Taiwanu sa na dodávkach displejov pre chystaný nový iPad Pro od Apple budú podieľať dve firmy. Má ísť o spoločnosti Sharp a Samsung.
Nový tablet iPad Pro (alebo aj iPad Plus) by zároveň podľa dobre informovaných zdrojov mal prísť do predaja niekedy na sklonku tretieho kvartálu tohto roka alebo na začiatku štvrtého. Samotné predstavenie by sa mohlo odohrať v októbri. Tieto termíny sú však analogické s predstavením predchádzajúcich generácií tabletov iPad.
Zdroj podľa Phonearena.com ďalej naznačuje, že primárnym dodávateľom displejov pre iPad Pro bude firma Sharp. Samsung by mal takpovediac "vypomáhať", pričom produkciu svojich panelov by mal odštartovať v septembri. Apple pritom zvažoval aj použitie displejov od LG, no plán stroskotal na ekonomickej nevýhodnosti.
Chystaný iPad Pro by mal využívať 12,9-palcový displej s rozlíšením 2 732 × 2 048 obrazových bodov (264 PPI).
Stále zostáva otvorené, či Apple predstaví aj nový iPad Air a aká bude budúcnosť najmenších iPadov mini.